
Hit, közösség, rítusok - Az „arénás” romák hitközösségének kutatása

2021. január 7-én tűz ütött ki Csíkszeredában, a Somlyó 33. néven ismert romatelepen,
aminek következtében több száz személy maradt hajlék nélkül. A város önkormányzata a
károsultakat a közelben levő Erőss Zsolt sportcsarnokban szállásolta el. Időközben a roma
közösség jelentős része visszaköltözött Somlyóra, azonban bő egy évvel az események után is
több, mint száz személy élte hétköznapjait a létesítményben.
A különböző médiumokban és egyéni élménybeszámolókban, a többség által csak
„arénások” néven ismert közösség életéről, csaknem egyenlő mértékben érvényesültek pozitív és
negatív nézőpontok, azonban úgy tűnik, hogy egy aspektus majdnem teljesen a háttérbe szorult. A
tűzkárosultak túlnyomó többsége az apostoli pünkösdi gyülekezet hitközösségéhez (hivatalos
nevén „Biserica postului penticostal a romilor din România”) tartozik, hitük nagyban
meghatározza mindennapjaikat, látásmódjukat, az egymáshoz és a többségi társadalomhoz való
viszonyulásukat.
Kutatásunk célja 10 tematikus kvalitatív interjú révén, valamint nyílt résztvevő
megfigyelés segítségével a lehető legalaposabban megismerni vallásukat, az ehhez kapcsolódó
rítusokat, valamint a hit látható és látens hatásait az interjúalanyok életében. A dolgozat révén
igyekszünk egy rövid, ugyanakkor részletes és emberközeli betekintést nyújtani egy olyan
közösség hitébe, amely 2021 óta többször került a csíkszeredaiak figyelmének középpontjába,
ugyanakkor a szociális és etnikai távolságtartás következtében a többségi társadalom nem
igyekezett biztos források révén megismerni. Az imaházban megfigyelt és lejegyzett információk
és terepnaplónk alapján készítettük el interjúvezetőnket, majd az interjúkkal kiegészült
információkat fenomenológiai jelentéskondenzációval dolgoztuk fel.



